Anne Baastrup (SF), 2012-05-24:
Enhedslisten sparker en åben dør ind, og vi har jo fået det ud af beslutningsforslaget, at vi nu har en meget god liste over, hvad det er, der er gennemført, og hvad det er, man bør gennemføre, og så kan vi tage den derfra.
Det, vi jo alle sammen ved, er, at noget af det, der berører folk, der kører for hurtigt, er, at det bliver opdaget.
Den smarte model er jo mobile ATK'er.
Den næstsmarteste model er, at politiet er noget hyppigere derude, så de reelt bonnes.
Det er jo ikke lang tid siden, at vi her i Københavnsområdet havde en bilist, jeg skal ikke nævne, hvem det var, der blev taget i at køre med 110 km/t. forbi folk, der arbejder, og det er bare ikke i orden.
Det, vi skal være parate til et gøre, er at tage den der konflikt hver gang, men så skal vi jo også holde Vejdirektoratet op på, at det skal fjerne sikringen, når der ikke er folk.
Som hr. Kristian Pihl Lorentzen og hr. Kim Christiansen også sagde, bliver folk, der meget gerne vil køre hurtigt, meget, meget irriterede, hvis det er sådan, at der er fartbegrænsning der, hvor de ikke selv mener det er nødvendigt, og det er den der psykologiske barriere, som vi så bare skal blive bedre til at håndtere.
Jeg ved også, at Vejdirektoratet er optaget af at sørge for, at det er aktuelle oplysninger, der står på deres skilte.
Men det er fuld fart fremad.
Jeg ved, at man har dem i Sverige, hvor de får strøm fra solenergi, så det vil sige, at der altså ikke er nogen ledninger eller andet, der skal graves ned, det er a piece of cake at sætte dem i gang, og det må vi så også forvente snart kommer til at ske.
Jeg tror, alle trafikordførere fik en henvendelse fra Bombardier, og jeg husker det, som om det var i februar måned, hvor vi fik at vide, at hvis der ikke blev truffet en beslutning relativt hurtigt om opgradering af IC3-tog, så ville al den viden om IC3-togenes helt specielle konstruktion, computerværktøjer og andet forsvinde.
Det er selvfølgelig en oplysning, som kan ryste selv den mest rolige trafikordfører.
Samtidig ved vi også, at DSB og Bombardier i fællesskab har meddelt transportministeren, at der er sket en løbende opgradering af computeren, således at den besked, vi fik i februar, muligvis ikke er så dramatisk, som man først fik indtryk af.
Siden da har vi også oplevet en hændelse eller to med IC4-togene, som gør, at IC4-togene indtil videre ikke kører så meget.
Jeg hørte von hørensagen, at den 5. august er der i hvert fald nogle, der skal på kursus i at køre IC4-tog.
Det kan være, at der er en hel masse lokoførere rundtomkring, der har fået den besked, og pludselig kører IC4-togene den 10. august, og vi har slet ikke vidst noget om det.
Hvis det er rigtigt, ville det jo være en rigtig, rigtig god nyhed, men kan vi ikke vente at se, om det er et rygte eller det baserer sig på virkelighed, at lokoførerne godt ved, hvornår det starter?
Hvis man – i den bedste af alle verdener – skulle have mulighed for både at opgradere IC3-tog i den periode, som Bombardier stadig væk, siger de, giver os mulighed for, så skal samtlige IC3-tog tages ud i et sted mellem 4 og 6 uger.
Vi kan jo ikke garantere, at IC4-togene kører, og vi ved, at hvis det er sådan, at vi skal gå ind i den her aftale med Bombardier om, at de skal opgraderes på den måde, som Bombardier lægger op til, så vil vi miste et sted mellem fire og seks togstammer løbende.
Det er altså ret mange.
Så af praktiske grunde, vil jeg sige, er det ikke den rigtige vej at gå nu.
Så har jeg så også den anfægtelse: Er det nu også helt rigtigt, at computeren ikke duer om 5, 10, 15 år?
Er det rigtigt, at Bombardier, selv om de nu måske flytter nogle af deres ingeniører et andet sted hen, ikke kan levere varen?
Men vi har jo alle en ambition om, at de her tog skal være der, og de skal kunne køre, lige indtil vi får elektrificeret op til Frederikshavn.
Det satser vi, i hvert fald nogle af os – jeg kan høre, at De Radikale er fuldstændig enige – på skal være rullet ud i 2021.
Mon ikke vi kan få opgraderet IC3-togene løbende?
Og så satser vi på, at IC4-togene kommer til at køre, som hr. Kristian Pihl Lorentzen sagde, enten i en togstamme frem og tilbage som regionaltog eller som lyntog fra Aalborg til Frederikshavn, og så skal de bare hænge sammen.
Men den tid, den glæde.
Nu skal vi lige have dem til at bremse.
Den samlede konklusion: afvisning fra SF.